**MEMORANDUM O SURADNJI**

**na uspostavi**

**Stalne transnacionalne mreže za sigurnost plovidbe**

*Ministarstvo infrastrukture i energetike Republike Albanije*

*Ministarstvo komunikacija i prometa Bosne i Hercegovine*

*Ministarstvo mora, prometa i infrastrukture Republike Hrvatske*

*Ministarstvo pomorstva i otočne politike, Obalna straža Helenske Republike*

*Ministarstvo održive infrastrukture i mobilnosti, Obalna straža Talijanske Republike*

*Uprava pomorske sigurnosti i upravljanja lukama Crne Gore*

*Republika Slovenija, Ministarstvo infrastrukture, Slovenska pomorska administracija*

dalje u tekstu pojedinačno kao „potpisnik” ili zajedno kao „potpisnici”

*slijedeći* namjeru razvoja dugoročne suradnje u području sigurnosti plovidbe na moru u skladu s međunarodnim, europskim i nacionalnim regulatornim okvirom i standardima,

*prepoznajući* da pomorski rizici i prijetnje nadilaze državne granice,

*prepoznajući* da se sveobuhvatna i održiva sigurnost plovidbe u Jadransko-jonskoj regiji može postići samo širom suradnjom između potpisnika,

*prepoznajući* rastući potencijal modernih digitalnih i informacijskih tehnologija u doprinosu sigurnosti plovidbe i smanjenju administrativnih opterećenja,

*naglašavajući* da napori za stvaranjem održivog rasta pomorskog gospodarstva moraju biti usklađeni s razvojem modernih javnih usluga sigurnosti plovidbe,

*razmatrajući* mjere za poboljšanje i usklađivanje nadzora i upravljanja pomorskim prometom navedene u EUSAIR Strategiji i Akcijskom planu,

*ističući* stalnu potrebu za zajedničkom suradnjom kako bi se očuvala sigurnost plovidbe i spriječile nesreće i nezgode,

*napominjući* da ovaj Memorandum o suradnji može doprinijeti sigurnijim, čišćim i zaštićenijim morima u Jadransko-jonskoj regiji,

*uzimajući* u obzir opći cilj i specifične ciljeve EU Interreg V-B Adriatic Ionian ADRION1212 projekta „Zajednički pristup razvoju i usklađenju procedura i propisa u području sigurnosti plovidbe u Jadransko-jonskoj regiji – EUREKA“, pri čemu su potpisnici projektni partneri,

*naglašavajući* da je sigurnost plovidbe jedna od jedanaest funkcija Europske obalne straže,

suglasili su se kako slijedi:

**Svrha**

**Članak 1**

1. Svrha ovog Memoranduma o suradnji (MoS-a) je osigurati okvir za suradnju i koordinaciju između potpisnika uspostavljanjem Stalne transnacionalne mreže za sigurnost plovidbe, u daljnjem tekstu Mreža, te odrediti posebne radne aktivnosti i povezane tematske radne skupine s ciljem učinkovite suradnje u području sigurnosti plovidbe kao zajedničkog interesa.

2. Glavni ciljevi Mreže su posebno, ali ne ograničavajući se na, promicanje sustavne suradnje i koordinacije u području sigurnosti plovidbe u Jadransko-jonskoj regiji, kao i usklađivanje, standardizacija, razvoj i poboljšanje tehničkih, tehnoloških i operativnih aktivnosti za podizanje učinkovitosti, kvalitete i dostupnosti javnih usluga sigurnosti plovidbe.

3. Mreža će promicati inovativnu i poboljšanu suradnju između potpisnika koja je primjenjiva u Jadransko-jonskoj regiji u skladu s europskim procesima suradnje, temeljnim standardima i inicijativama međusektorske suradnje na stručnoj i tehničkoj razini.

**Mreža**

**Članak 2**

1. Mreža je uspostavljena kao stalna i sastoji se od jednog predstavnika po svakom potpisniku.

2. Svaki potpisnik će odrediti člana i zamjenika člana.

3. Svaki potpisnik ovlašten je promijeniti svoje predstavnike u bilo koje doba i odrediti novog predstavnika.

4. Mreža se sastaje najmanje jednom godišnje i u bilo koje drugo doba ukoliko tako bude odlučeno. Sastanci se mogu održavati u fizičkoj prisutnosti ili putem informacijskih platformi.

5. Mreža bira svoga predsjedatelja među članovima potpisnika, koji se mijenja svake dvije godine.

6. Mreža će:

* upravljati i usmjeravati aktivnosti u okviru ovog MoS-a
* odobravati godišnja izvješća koja pripremaju tematske radne skupine
* odobravati plan rada kojeg pripremaju tematske radne skupine
* pratiti i odlučivati sukladno potrebi o drugim pitanjima vezanim uz aktivnosti i učinkovitost ovog MoS-a.

7. Odluke Mreže donose se konsenzusom predstavnika prisutnih na sastanku.

8. Rad tajništva neophodan za aktivnosti Mreže organizira potpisnik čiji je član aktualni predsjedatelj.

9. Mrežu podupiru tematske radne skupine koje pružaju stručnu, tehničku i operativnu podršku i pomoć aktivnostima Mreže.

10. Na prijedlog predsjedatelja ili bilo kojeg člana Mreže mogu se na sastanak Mreže pozvati organizacije, dionici i stručnjaci. Predsjedatelj može dopustiti predstavnicima trećih strana da sudjeluju u raspravi i daju stručno mišljenje, ali bez prava glasa.

**Tematske radne skupine**

**Članak 3**

1. U okviru Mreže osnivaju se sljedeće tematske radne skupine:

* tematska radna skupina o operativnim poslovima
* tematska radna skupina o e-Navigaciji
* tematska radna skupina o službenom postupku prijave brodova
* tematska radna skupina o harmonizaciji
* tematska radna skupina o jačanju kapaciteta.

2. Svaka tematska radna skupina sastoji se najmanje od jednog stručnjaka svakog potpisnika, bez ograničenja na broj stručnjaka po potpisniku, koje potpisnik ima pravo imenovati i razriješiti.

3. Stručnjaci koje imenuje svaki potpisnik mogu sudjelovati u radu jedne ili više tematskih radnih skupina.

4. U svrhu donošenja odluka broji se samo jedan glas po svakom potpisniku, bez obzira na to koliko stručnjaka odredi potpisnik u svakoj tematskoj radnoj skupini. Odluke se donose konsenzusom stručnjaka prisutnih na sastanku.

5. Svaka tematska radna skupina sastati će se najmanje dva puta godišnje kao i na zahtjev Mreže. Sastanci se mogu održavati u fizičkoj prisutnosti ili putem informacijskih platformi.

6. Svaka tematska radna skupina imat će koordinatora koji će biti izabran među stručnjacima tematske radne skupine.

7. Koordinator će organizirati sastanke, koordinirati pripremu radnih dokumenata, izvješća, distribuirati radne dokumente, te pružati podršku i pomoć Mreži.

8. Svaka tematska radna skupina priprema i dostavlja Mreži plan rada i godišnje izvješće o svojim aktivnostima na odobrenje.

9. Na prijedlog koordinatora ili bilo kojeg stručnjaka tematske radne skupine, na sastanak tematske radne skupine unaprijed se mogu pozvati organizacije, dionici i stručnjaci. Koordinator može dopustiti predstavnicima trećih strana da sudjeluju u raspravi i daju stručno mišljenje, ali bez prava glasa.

**Tematska radna skupina o operativnim poslovima**

**Članak 4**

Temeljne uloge tematske radne skupine o operativnim poslovima su:

* priprema stručnih analiza i izrada prijedloga zajedničkih standardnih operativnih postupaka i unapređenja učinkovitosti sustava za nadzor i upravljanje pomorskim prometom (VTMIS), službe za nadzor i upravljanje pomorskim prometom (VTS), traganja i spašavanja (SAR), te sustava i usluga pomorskog nadzora
* predlaganje koordiniranih aktivnosti s obzirom na sustav za nadzor i upravljanje pomorskim prometom (VTMIS), službu za nadzor i upravljanje pomorskim prometom (VTS), traganje i spašavanje (SAR) te sustave i usluge pomorskog nadzora, uzimajući u obzir karakteristike, dinamiku, strukturu, sezonalnost i specifičnosti pomorskog prometa u Jadransko-jonskoj regiji
* analiza i predlaganje operativnih postupaka koji mogu biti predmet višestruke namjene i koristi, umjesto opetovanog višestrukog prikupljanja i obavljanja ili prikupljanja i korištenja samo za jednu svrhu
* dijeljenje i analiza iskustava, dobre prakse i stečenog znanja s obzirom na tehničke karakteristike, održavanje i operativnu primjenu resursa sigurnosti plovidbe na moru
* savjetovanje Mreže o dobrim praksama te o postojećim i budućim međunarodnim i europskim pravnim okvirima i standardima
* priprema stručnih radionica
* suradnja s drugim tematskim radnim skupinama
* razrada stručnih pitanja iz svoje nadležnosti, na zahtjev Mreže.

**Tematska radna skupina o e-Navigaciji**

**Članak 5**

Temeljne uloge tematske radne skupine o e-Navigaciji su:

* priprema stručnih i tehničkih analiza te izrada prijedloga za implementaciju usluga e-Navigacije, uzimajući u obzir postojeći status, utjecaje i budući razvoj tehnoloških i informacijskih sustava uspostavljenih u sustavima potpisnica
* priprema stručnih i tehničkih analiza te izrada prijedloga za implementaciju naprednih tehnoloških, tehničkih i informacijskih rješenja prepoznatih kao doprinos unapređenju sigurnosti plovidbe na moru te za optimizaciju pomorskog prometa, prevencijom složenih navigacijskih situacija i sigurnosnih rizika
* priprema stručnih analiza o kvaliteti, točnosti i dostupnosti podataka dodane vrijednosti koji mogu doprinijeti e-Navigaciji, s naglaskom na sustav upravljanja pomorskim prometom
* priprema analiza postojećih suvremenih tehnologija koje se odnose na e-Navigaciju, s naglaskom na sustav upravljanja pomorskim prometom, te predlaganje harmoniziranih aktivnosti
* priprema funkcionalnih specifikacija alata međusobne suradnje, razmjene podataka te konsolidacije i razmjene standarda koji će omogućiti interoperabilnost pomorskih tehničkih i informacijskih sustava
* savjetovanje Mreže o dobrim praksama te o postojećim i budućim međunarodnim i europskim pravnim okvirima i standardima
* priprema stručnih radionica
* suradnja s drugim tematskim radnim skupinama
* razrada stručnih pitanja iz svoje nadležnosti, na zahtjev Mreže.

**Tematska radna skupina o službenom postupku prijave brodova**

**Članak 6**

Temeljne uloge tematske radne skupine o službenom postupku prijave brodova su:

* priprema stručnih analiza i izrada prijedloga za uspostavu sustava obveznog javljanja brodova u Jadransko-jonskom području (ADRIREP)
* priprema stručnih analiza o kvaliteti, točnosti i dostupnosti podataka koji će se razmjenjivati između potpisnika s obzirom na službeni postupak prijave brodova
* pružanje prijedloga za olakšavanje i smanjenje administrativnog opterećenja u pogledu razmjene informacija između potpisnika s obzirom na službeni postupak prijave brodova
* priprema funkcionalnih specifikacija alata međusobne suradnje, razmjene podataka te konsolidacije i razmjene standarda koji će omogućiti harmonizaciju i interoperabilnost pomorskih tehničkih i informacijskih sustava
* savjetovanje Mreže o najboljim praksama te o postojećim i budućim međunarodnim i europskim pravnim okvirima i standardima
* priprema stručnih radionica
* suradnja s drugim tematskim radnim skupinama
* razrada stručnih pitanja iz svoje nadležnosti, na zahtjev Mreže.

**Tematska radna skupina o harmonizaciji**

**Članak 7**

Temeljne uloge tematske radne skupine o harmonizaciji su:

* priprema stručnih analiza i izrada prijedloga za uspostavu i razvoj harmoniziranih i standardiziranih usluga sigurnosti plovidbe na moru te povezanih aktivnosti, uključujući digitalizaciju i elektroničku razmjenu podataka
* priprema stručnih analiza i prijedloga za razvoj i unapređenje harmoniziranih, interoperabilnih, sveobuhvatnih i standardiziranih pomorskih sučelja za formalnosti u pomorskom prometu, sukladno pravnom i tehnološkom okviru europskog okružja jedinstvenog pomorskog sučelja
* priprema stručnih analiza i prijedloga za razvoj i unapređenje harmoniziranog, interoperabilnog, sveobuhvatnog i standardiziranog sustava za nadzor i upravljanje pomorskim prometom (VTMIS)
* priprema stručnih analiza o nacionalnim i regionalnim pomorskim specifičnostima koje bi mogle unaprijediti nadzor pomorskog prometa
* priprema stručnih analiza i izrada prijedloga za harmonizaciju informacijskih i komunikacijskih platformi, uključujući konsolidaciju radio-komunikacijskih sustava
* priprema funkcionalnih specifikacija alata međusobne suradnje, razmjene podataka te konsolidacije i razmjene standarda koji će omogućiti interoperabilnost pomorskih tehničkih i informacijskih sustava
* priprema prijedloge za unapređenje znanja i svjesnosti za prevenciju, spremnost i odgovor na pomorske sigurnosne rizike
* priprema stručne horizontalne analize o aktivnostima koje provode druge tematske radne skupine
* savjetovanje Mreže o dobrim praksama, te o postojećim i budućim međunarodnim i europskim pravnim okvirima i standardima
* priprema stručnih radionica
* suradnja s drugim tematskim radnim skupinama
* razrada stručnih pitanja iz svoje nadležnosti, na zahtjev Mreže.

**Tematska radna skupina o jačanju kapaciteta**

**Članak 8**

Temeljne uloge tematske radne skupine o jačanju kapaciteta su:

* priprema stručnih analiza i izrada prijedloga za jačanje kapaciteta i izobrazbe za pružanje usluga sigurnosti plovidbe na moru
* priprema stručnih analiza i izrada zajedničke metodologije izobrazbe i izdavanja svjedodžbi o stručnoj osposobljenosti VTS službe, sukladno međunarodnim standardima, preporukama i smjernicama, kao i specifičnih potreba obzirom na pomorski promet u Jadransko-jonskom morskom području
* priprema stručnih analiza i izrada prijedloga za tehničku pomoć i podršku potpisnicima
* savjetovanje Mreže o dobrim praksama te o postojećim i budućim međunarodnim i europskim pravnim okvirima i standardima
* priprema stručnih radionica
* suradnja s drugim tematskim radnim skupinama
* razrada stručnih pitanja iz svoje nadležnosti, na zahtjev Mreže.

**Pravna priroda**

**Članak 9**

Ovaj MoS ne čini međunarodni ugovor iz kojeg mogu proizaći prava i obveze prema međunarodnom pravu i ne stvara nikakva pravno obvezujuća ili financijska prava ili obveze za njegove potpisnike. Nijedna odredba ovog MoS-a ne može se tumačiti i izvršavati kao pravna obveza ili financijska obveza potpisnika.

**Provedba**

**Članak 10**

1. Ovaj MoS provodit će se zajedničkom odlukom i redovitim konzultacijama između potpisnika.

2. Daljnji aspekti suradnje između potpisnika u okviru ovog MoS-a, poput detaljnog načina i procedura rada, mogu se utvrditi i zajednički odlučiti Poslovnikom o radu.

3. Na razmjenu podataka i zaštitu osobnih podataka primjenjuje se Uredba (EU) 2016/679 Europskog Parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), nacionalno zakonodavstvo i drugi europski i međunarodni propisi, ako je primjenjivo. Potpisnici će, po potrebi, sklopiti poseban sporazum koji se odnosi na razmjenu i zaštitu podataka.

**Rješavanje sporova**

**Članak 11**

1. Svaki spor u tumačenju i/ili primjeni ovog MoS-a rješavati će se sporazumno putem izravne konzultacije i pregovora između potpisnika.

**Završne odredbe**

**Članak 12**

1. Ovaj MoS stupa na snagu i suradnja prema ovom MoS-u počinje na datum posljednjeg potpisa.

2. Ovaj MoS nastaviti će biti na snazi na neodređeno vrijeme i ostati će valjan dok se njegova svrha, kako je navedeno u članku 1., ne ostvari.

**Članak 13**

1. Ovaj MoS može se izmijeniti u svako doba na temelju pisanog prijedloga bilo kojeg potpisnika. Izmjena će stupiti na snagu nakon pisanog pristanka svih potpisnika, na datum posljednjeg potpisa.

2. Svaki potpisnik može se povući iz ovog MoS-a upućivanjem prethodne pisane obavijesti drugim potpisnicima šest (6) mjeseci unaprijed.

Ovaj MoS potpisan je u sedam izvornika na engleskom jeziku.

**U ime Ministarstva infrastrukture i energetike Republike Albanije**

[ime, funkcija]

[potpis]

[mjesto]

[datum]

**U ime Ministarstva komunikacija i prometa Bosne i Hercegovine**

[ime, funkcija]

[potpis]

[mjesto]

[datum]

**U ime Ministarstva mora, prometa i infrastrukture Republike Hrvatske**

[ime, funkcija]

[potpis]

[mjesto]

[datum]

**U ime Ministarstva pomorstva i otočne politike, Obalna straža Helenske Republike**

[ime, funkcija]

[potpis]

[mjesto]

[datum]

**U ime Ministarstva održive infrastrukture i mobilnosti, Obalna straža Talijanske Republike**

[ime, funkcija]

[potpis]

[mjesto]

[datum]

**U ime Uprave pomorske sigurnosti i upravljanja lukama Crne Gore**

[ime, funkcija]

[potpis]

[mjesto]

[datum]

**U ime Republike Slovenije, Ministarstva infrastrukture, Slovenske pomorske administracije**

[ime, funkcija]

[potpis]

[mjesto]

[datum]